
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 Frumvarp til laga um breytingu á lögum um vernd, friðun og veiðar á villtum fuglum og villtum spendýrum, nr. 64/1994 (stjórnunar- og verndaráætlanir, hlunnindaveiðar o.fl.).
	Ráðuneyti  og skrifstofa
	 Umhverfis-, orku- og loftslagsráðuneytið/Skrifstofa náttúru og minjaverndar. 
	Innleiðing EES-gerðar?
	☐ Já
☒ Nei

	Dags.
	10.09.2026


	A. Tilefni

	Forsaga máls og tilefni, þar á meðal að hvaða marki gildandi lög og reglur duga ekki til?
Lög nr. 64/1994 um vernd, friðun og veiðar á villtum fuglum og villtum spendýrum eru rúmlega 30 ára gömul. Frumvarp til heildarendurskoðunar laganna náði ekki fram að ganga á 151. löggjafarþingi. Áformað er að leggja nú fram afmarkað breytingafrumvarp um þau atriði sem brýnast er að skýra. Gildandi ákvæði um hefðbundnar hlunnindaveiðar á lunda, álku, langvíu og stuttnefju gera ekki skýra kröfu um að stofnar standi undir nýtingu. Fjárhæð veiðikortagjalds er fastákveðin í lögum og hefur ekki fylgt verðlagsþróun. Þá skortir skýra lagastoð fyrir gerð stjórnunar- og verndaráætlana. Við framkvæmd 14. gr. laganna hefur jafnframt komið í ljós þörf á að skýra nánar reglur um undirbúning ákvarðana um hreindýraveiðar, skil staðfestinga á verklegu skotprófi og skilyrði fyrir útgáfu leiðsögumannaleyfa.


	B. Markmið 

	Stefna hins opinbera á viðkomandi málefnasviði/málaflokki (t.d. stjórnarsáttmáli).
Breytingarnar styðja stefnu stjórnvalda um vernd líffræðilegrar fjölbreytni, sjálfbæra nýtingu náttúruauðlinda og ákvarðanatöku sem byggist á vöktun og bestu fáanlegu þekkingu.
Markmið sem að er stefnt með lagasetningu.
Markmið frumvarpsins er fjórþætt:
Að binda hefðbundnar hlunnindaveiðar á lunda, álku, langvíu og stuttnefju skýru skilyrði um sjálfbærni og gera ráðherra kleift að takmarka veiðar eða banna þær tímabundið ef stofni er hætta búin eða hann stendur ekki undir veiðum.
Að hækka gjald fyrir veiðikort úr 3.500 kr. í 7.000 kr. og gjald vegna síðbúinna skila veiðiskýrslu úr 5.000 kr. í 11.000 kr.
Að lögfesta heimild til gerðar stjórnunar- og verndaráætlana fyrir villta fugla og villt spendýr.
Að skýra verkaskiptingu Náttúrustofu Austurlands, hreindýraráðs, Náttúruverndarstofnunar og ráðherra við undirbúning ákvarðana um hreindýraveiðar og ákvæði laganna varðandi námskeiðahald leiðsögumanna með hreindýraveiðum.


	C. Útfærsla

	Stutt lýsing á þeirri útfærslu sem áformuð er, heildarlög/breytingalög, innleiðing EES-gerðar o.s.frv. Rökstuðningur þar sem reifaðar eru mögulegar leiðir við lagasetningu.
Lagt verður fram frumvarp til breytinga á afmörkuðum ákvæðum laga nr. 64/1994. Sú leið er valin þar sem brýn þörf er á skýrari lagaheimildum og verklagi, en heildarendurskoðun laganna getur tekið lengri tíma. Ekki er um innleiðingu EES-gerðar að ræða.
Að auki, ef innleiðing EES-gerðar: Taka þarf fram ef fyrirhugað er að ganga lengra en lágmarkskröfur gerðar kveða á um og greina frá ástæðum þess (svigrúm til innleiðingar).
Á ekki við. 


	D. Breytingar

	Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Helstu fyrirhuguðu breytingar á gildandi lögum nr. 64/1994 um vernd, friðun og veiðar á villtum fuglum og villtum spendýrum:
· Breyting á 5. mgr. 20. gr.: Nýting hlunninda við veiðar á lunda, álku, langvíu og stuttnefju í háf verður bundin því að hún sé sjálfbær og að viðkomandi fuglastofn standi undir henni. Ráðherra verður heimilt að takmarka veiðarnar eða banna þær tímabundið ef stofni er hætta búin eða hann stendur ekki undir veiðum.
· Breytingar á 11. gr.: Gjald fyrir veiðikort hækkar úr 3.500 kr. í 7.000 kr. Gjald við útgáfu nýs veiðikorts vegna skila veiðiskýrslu eftir lögmæltan skiladag hækkar úr 5.000 kr. í 11.000 kr. 
· Ný 6. gr. a: Náttúruverndarstofnun verður falið, í samráði við Náttúrufræðistofnun, að gera stjórnunar- og verndaráætlanir þegar þörf er á samræmdri stjórnun, einkum vegna veiða eða tjóns. Kveðið verður á um lágmarksefni, endurskoðun og nánari framkvæmd í reglugerð.
· Breytingar á 14. gr.: Skýrð verður verkaskipting stjórnvalda við tillögugerð um ágangssvæði, veiðikvóta og skiptingu kvóta milli veiðisvæða. Frestir vegna staðfestingar á verklegu skotprófi verða skýrðir og réttindi leiðsögumanna tengd með skýrari hætti við þekkingu þeirra og reynslu af viðkomandi veiðisvæði. Þá verða gjaldtöku- og reglugerðarheimildir skýrðar.



	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Áformin snerta einkum eignarrétt og atvinnufrelsi, sbr. 72. og 75. gr. stjórnarskrárinnar, vegna skilyrða og hugsanlegra tímabundinna takmarkana á hlunnindaveiðum. Takmarkanirnar þjóna lögmætu markmiði um vernd villtra stofna, eiga að byggjast á málefnalegu mati á ástandi þeirra og ganga ekki lengra en nauðsynlegt er. Fjárhæðir gjalda sem renna í ríkissjóð eru ákveðnar í lögum með hliðsjón af 40. og 77. gr. stjórnarskrárinnar. Gjöld fyrir námskeið, próf og leyfisveitingar samkvæmt 14. gr. verða bundin rökstuddum kostnaði við veitta þjónustu og gjaldskrá ráðherra. Áformin styðja jafnframt skuldbindingar Íslands um vernd líffræðilegrar fjölbreytni og sjálfbæra nýtingu.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei

Eru önnur lög sem taka þarf tillit til? 
Nei
 

	F. Samráð

	Hverjir eru helstu hagsmunaaðilar? 
Helst má nefna hagsmunasamtök skotveiðimanna (Skotvís), Fuglavernd, bændur og aðra rétthafa hlunninda (sérstaklega á Suðurlandi og í Vestmannaeyjum), sveitarfélög, hreindýraleiðsögumenn, Hreindýraráð auk fagstofnana, s.s. Náttúruverndarstofnunar og Náttúrufræðistofnunar Íslands. 

Er skörun við stjórnarmálefni annarra ráðuneyta? 
Ekki verður séð að um mikla skörun sé við stjórnarmálefni annarra ráðuneyta nema ef vera skyldi að því er varðar málefni sveitarfélaga. Ekki er gert ráð fyrir flutningi verkefna eða kostnaðar til sveitarfélaga. 

Samráð sem þegar hefur farið fram.
Samráð um þessar breytingar hafa á þessu stigi aðalega verið við Náttúruverndarstofnun og Náttúrufræðistofnun. Mikið samráð var hins vegar við aðra hagaðila, m.a. um þau málefni sem er tilefni þessa frumvarps, þegar vinna við heildarendurskoðun laganna fór fram á sínum tíma.  

Fyrirhugað samráð (samráðsgátt og annað samráð).
Gert er ráð fyrir að málið fái umfjöllun í samráðsgátt stjórnvalda á næstu vikum.
 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.
Gjald fyrir veiðikort hækkar úr 3.500 kr. í 7.000 kr. Tekjuaukning ríkissjóðs vegna almennra veiðikorta nemur því 3.500 kr. fyrir hvert útgefið kort. Gjald vegna síðbúinna skila veiðiskýrslu hækkar úr 5.000 kr. í 11.000 kr.; tekjuaukning vegna hvers slíks korts nemur 6.000 kr. Heildaráhrif ráðast af fjölda útgefinna korta í hvorum flokki. Tekjurnar renna í ríkissjóð og fjárveitingar til verkefna ráðast af fjárheimildum í fjárlögum. Gerð stjórnunar- og verndaráætlana og aukin umsýsla með hreindýraveiðum geta aukið vinnu Náttúruverndarstofnunar, Náttúrufræðistofnunar og Náttúrustofu Austurlands. Gjöld fyrir námskeið, próf og leyfi munu aðeins standa undir rökstuddum kostnaði við þjónustuna.


	H. Gildistaka og næstu skref

	Hvenær er gert ráð fyrir gildistöku? Hvað má ætla að þeir sem verða fyrir áhrifum, þ.e. opinberar stofnanir, hagsmunaaðilar og almenningur, þurfi langan tíma til undirbúnings og aðlögunar?
Gert er ráð fyrir að lögin taki gildi við samþykki þeirra. Við gildistöku þarf að undirbúa reglugerðarbreytingar og kynna breytt skilyrði fyrir hreindýraveiðimönnum, leiðsögumönnum og rétthöfum hlunninda

Mælikvarðar á árangur.
Árangur verður metinn á grundvelli þeirra stjórnunar- og verndaráætlana sem gerðar verða. Fjárhagslegur mælikvarði mun taka mið af þróun tekna af veiðikortum og kostnaðar við lögbundin verkefni. 


	I. Annað

	


	J. Fylgiskjöl

	Mat á áhrifum lagasetningar – Frummat, sbr. eyðublað.


Önnur fylgiskjöl eftir atvikum.

